Deo stanara beogradskog naselja Stepa Stepanović revoltiran je nakon što je privatno obezbeđenje juče ogradilo plac koji se nalazi na državnom zemljištu, tvrdeći da ih je za taj posao angažovala Srpska pravoslavna crkva.

Izvor: N1

Sporno zemljište nalazi se pored placa na kom je Patrijaršija, uz protivljenje dela stanara, počela da gradi objekat, iako građani nisu imali priliku da se izjasne žele li bogomolju u komšiluku ili ne.

Na mestu gde je stanarima obećan dom zdravlja, niče crkva, a na zemljištu pored, koje ne pripada Patrijaršiji, nikla je ograda. Dovedeno je i privatno obezbeđenje, koje tvrdi da ih je poslala Srpska pravoslavna crkva. Kažu da sa SPC imaju ugovor i da stanari mogu da se obrate nadležnim institucijama.

I obratili su se - policija je zapisnik sačinila, ali obezbeđenje je na tuđem placu ostalo. Sporno zemljište i danas čuvaju, ali nisu hteli da govore za N1.

Stanari naselja Stepa Stepanović zato žele da pričaju, ali kažu, niko ih ne sluša. Jednu stvar ponavljaju - kada su stanove kupovali na mestu koje je sada opasano žicom, planirani su daleko neophodniji sadržaji, podsećaju stanari u razgovoru za N1:

“U našoj državi više nema nikakvog prava, može da dođe bilo ko i ogradi neku parcelu koja je javna. Ono što nam svi kažu, i radnici koji su ovde i obezbeđenje, kažu - vi ste naivni, vi ste prevareni, lakoverni… Ali ako ne veruješ svojoj državi, kome ćeš da veruješ? Mi smo verovali državi pa smo prevareni.”

“Mi nemamo ništa protiv Crkve, apsolutno - evo nosim krst, bila sam u Jerusalimu, nije uopšte stvar u tome. Stvar je u tome da smo mi prevareni, i da smo pravna država, mi bismo sada mogli državu da tužimo da nam vrati cenu kvadrata koju smo platili i koju ćemo tek plaćati na osnovu sadržaja koji nisu izgrađeni, a neophodni su.”

I zaista, na sajtu Građevinske direkcije Srbije stoji planirani sadržaj naselja, u kom ima i škola, i vrtića, ali ne i crkve. Međutim, Srpska pravoslavna crkva tvrdi da je pribavila sve dozvole za gradnju bogomolje.

“Sada gradimo jednu duhovnu kasarnu, koja je potrebna našem narodu. Bogu hvala, sve se završilo onako kako smo želeli”, izjavio je u aprilu patrijarh Irinej za TV Hram.

Ali nije se završilo onako kako je dogovoreno. Protesti protiv izgradnje crkve započeti su pre četiri godine, ali su zaustavljeni nakon što ih je obećanjem umirio tadašnji član privremenog organa Goran Vesić.

Stanar naselja Stepa Stepanović Ivan Ćosić kaže da je tada jedan od glavnih zaključaka bio da će se crkva graditi samo ukoliko se građani izjasne za to.

“Konkretno, Goran Vesić je inicirao taj sastanak i to je bio dogovor. Kada se pokrenula ova gradnja, mi smo tražili dijalog, ali GDS i SPC su ignorisali naš poziv”, kaže Ćosić.

U te četiri godine, zemljište na kom je Patrijaršija želela da gradi crkvu, i zvanično im je pripalo, a od grada Beograda dobili su zeleno svetlo da počnu sa izgradnjom.

Kako je došlo do toga da građanima, jedne strane, bude obećano izjašnjavanje, a da sa druge Crkva dobije sve neophodne dozvole, pokušali smo danas da saznamo od zamenika gradonačelnika Gorana Vesića, ali odgovor nismo dobili.

Odgovore će i građani pokušati da dobiju na protestu koji su zakazali za subotu u podne.